**Teisen skole** var en videregående skole på Teisen i bydel Alna i Oslo, etablert som *Østre Aker middelskole* i 1921. Skolen startet opp i leide lokaler, og flyttet inn i egne lokaler i Teisenveien året etter. Bygget ble tegnet av arkitekt H. Bødtker. 

Skolen fikk oppført rektorbolig i 1925 og lærerbolig i 1927. I 1927 fikk skolen også egen gymsal. Skolebyggene ble utvidet i 1938, skolen fikk videregående trinn, og navnet ble endret til Bryn høyere skole. Fra 1950 ble navnet Teisen skole. Senere ble skolen en ren videregående skole fra 1970 og fikk navnet Teisen Gymnas. Skolen het Teisen videregående skole da den ble lagt ned i 1984. Elever og skolefunksjoner ble da overført til Tveita, og skolen fikk navnet Hellerud videregående skole.

Etter nedleggelsen i 1984 flyttet Kriminalomsorgens utdanningssenter (fengselskolen) inn i lokalene. I årene 1986 til 1990 leide Østre Aker videregående skole, hjelpepleierskolen, lokaler i byggene. Fra 1990 ble Østre Aker videregående skole lagt ned og tilbudene flyttet til Holtet videregående skole

Skolens navn
------------

Kilder oppgir ulike navn på skolen. Oslo byleksikon og Oppdag Groruddalen! En kulturhistorisk guide navngir skolen som Teisen videregående skole. Fra 1950 oppgir Oslo byleksikon at skolen fikk navnet Teisen høyere skole. I heftet som ble utgitt til skolens 40-årsjubileum i 1961, «Teisen skole 1921-1961», skriver skolens rektor mellom 1930 og 1951, Johannes Lillegraven, om skolens ulike navn, og ulike valg av navn. Han skriver at med sammenslåingen av Aker og Oslo kommuner i 1949 ble navnet «Teisen skole». Det har også skolens vitnemål, lærere og elever operert med. Også i boka som ble utgitt til skolens 50-årsjubileum i 1971, er skolen omtalt som «Teisen skole». Rektor Lillegraven gir i 40-årsheftet denne oversikten over skolens navn: 1921-1923: Østre Aker middelskole. Fra 1923 ble navnet «Østre Akers kommunale høiere almenskole», der ordet «kommunale» ifølge Lillegraven ofte ble utelatt i offisiell betegnelse. Deretter ble navnet «Bryn høyere skole» fram til 1949, da «Teisen skole» ble navnet. I 1970 ble navnet igjen endret, til «Teisen gymnas».. Teisen videregående skole ble i 1984 flyttet til Tveita og fikk navnet Hellerud videregående skole. Kriminalomsorgens utdanningssenter hold til på Teisen skole i tiden fra 1984 til 2015, men flyttet til Lillestrøm i Solheimsgata den 8.6.2015. Stedet er i dag asylmottak.

Skolens rektorer
----------------

Østre Aker Middelskole, 1927 Foto: Wilse, Anders Beer / Oslo Museum 
I 1921 er det oppgitt en ansatt, en kvinnelig lærer med etternavn Myhre. Etter dette har følgende vært skolens rektorer: 

* 1922-1930: Tormod Tendeland
* 1930-1951: Johannes Lillegraven
* 1951-1956: Karl B. Sollesnes
* 1956-1964: Thomas Skjulstad
* 1964-1965: Hans Jacob Rugstad
* 1965-1967: Johan Borse (konstituert)
* 1967-…: Hjalmar Seim

Rektorene Lillegraven, Sollesnes og Skjulstad var alle sentrale tillitsvalgte i Norsk Lektorlag. Lillegraven hevdes å ha vært avgjørende for opprettelsen av Lektorlagets kurssted i Hurdalssjøen, mens Sollesnes og Skjulstad var kjente utgivere av lærebøker. Rektor Seim, oppvokst i Bergen, var en sentral skolepolitiker som leder av Oslo skolestyre og satt sentralt i mange utvalg for utvikling av norsk skole, som Steen-komiteen og Gjelsvik-komiteen. Fra 1962 var han leder av Forsøksrådet for skoleverket.

Skoleavisa «Tribune»
--------------------

Skolen hadde egen skoleavis med navnet *Tribune*. Jan Auke var den første redaktør, og der blant andre Kyrre Haugen Bakke, Per Olav Marcussen, Tron Øgrim, Harald Are Lund og Per Danielsen har vært redaktører.

Noen kjente elever
------------------

Noen kjente elever som har gått på Teisen: 

* Wenche Arnardo
* Kyrre Haugen Bakke
* Hasse Bergstrøm
* Gunnar Bjertnæs
* Jon Arne Corell
* Per Danielsen
* Petter Eidet
* Sissel Gran
* Jorun Gulbrandsen
* Klaus Hagerup
* Roger Hverven
* Kjell Jacobsen
* Viggo Johansen
* Astor Larsen
* Harald Are Lund
* Per Eggum Mauseth
* Pål Steigan
* Tron Øgrim
* Lise Fjeldstad
* Anne Nyborg
* Øystein Sjøtveit

I 1966 fikk skolen stor oppmerksomhet da eleven Odd Hansen ble nektet skoleplass fordi skoleledelsen mente han hadde for langt hår og skjegg og ville bare tilby skoleplass mot at han klipte seg. Saken ble diskutert i TV-programmet *Åpen post*

Referanser
----------

1. 1 2  - Gry Eliesen, m.fl. (2010). *Oppdag Groruddalen! En kulturhistorisk guide*. Oslo: Pax forlag. s. 146. ISBN 978-82-992269-5-0.
2. 1 2  Knut Are Tvedt, red. (2000). *Oslo byleksikon* (4 utg.). Oslo: Kunnskapsforlaget. ISBN 82-573-0815-3.
3. ↑  - Ikke oppgitt, red. (1971). *Teisen skole 1921-1971*. Oslo: Jubileumstidsskrift.
4. ↑  osloby.no Odd ble nektet skolegang på grunn av hår og skjegg 06.10.2014

Eksterne lenker
---------------

* Teisen skole - på Oslobilder.no. Foto fra tiden da institusjonen het *Teisen skole*.
* (no) «Teisen skole». *Kulturminnesøk*. Riksantikvaren – Direktoratet for kulturminneforvaltning.

| * v
* d
* r
Tidligere offentlige videregående skoler i Oslo |
| --- |
| Akers gymnasium **·** Berg **·** Berles **·** Bredtvet **·** Elisenberg **·** Fagerborg **·** Fernanda Nissen **·** Forsøksgymnaset **·** Frogner **·** Frogner Gymnas **·** Grefsen **·** Groruddalen **·** Hallings **·** Hegdehaugen **·** Manglerud • Nordstrand **·** Riis **·** Sandaker **·** Sinsen **·** Sofienberg **·** Sogn **·** Teisen **·** Vahl **·** Østre Aker |  |

Portal: Oslo

|  |  |
| --- | --- |
| Oppslagsverk/autoritetsdata | Oslo Byleksikon **·** VIAF **·** Riksantikvaren kulturminne
 |